L-ewwel Viċi-President Frans Timmermans illum ospita t-12-il laqgħa annwali ta' livell għoli mal-mexxejja reliġjużi mill-Ewropa kollha biex jiddiskutu “Il-Migrazzjoni, l-integrazzjoni u l-valuri Ewropej”. Id-diskussjonijiet kienu jvarjaw minn l-isfidi ppreżentati mill-populiżmu u l-intolleranza sar-rwol vitali tal-edukazzjoni u ta' sensibilizzazzjoni fil-livell lokali sabiex jittejbu l-integrazzjoni u l-koeżjoni soċjali fl-Ewropa. Il-mexxejja qablu li jaħdmu mill-qrib mal-Kummissjoni biex jiżguraw li l-valuri Ewropej jiġu inkwadrati fil-kuntest tal-immigrazzjoni u l-integrazzjoni. L-ewwel Viċi President Frans Timmermans qal: "Il-mexxejja reliġjużi għandhom rwol imporanti biex jixprunaw l-integrazzjoni u l-parteċipazzjoni tal-membri kollha tagħhom fl-Ewropa bħala Ewropej sħaħ, irrispettivament minn fejn ġew u irrispettivament mit-twemmin tagħhom. Permezz ta' dawn id-djalogi aħna nidentifikaw dawn il-valuri fundamentali komuni li jorbtuna, minflok ma nenfasizzaw il-kwistjonijiet li jifirduna.” Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos, li wkoll ipparteċipa fl-attività, qal: "Li nilħqu lill-komunitajiet kollha, inkluż dawk reliġjużi differenti, huwa essenzjali għall-ħolqien u ż-żamma ta' soċjetà koeżiva u inklużiva għal kulħadd. Biż-żieda tan-nazzjonaliżmu, il-ksenofobija u l-estremiżmu, għandna niżguraw li s-soċjetà tagħna tibqa' waħda akkoljenti — b'mod speċjali lejn dawk li qed jaħarbu mill-gwerra u fil-bżonn ta' protezzjoni internazzjonali — filwaqt li jinżammu l-valuri u l-prinċipji bażiċi tagħha.” Il-laqgħa saret fil-qafas tad-djalogu li għaddej mal-knejjes, organizzazzjonijiet reliġjużi, filosofiċi u mhux konfessjonali kif stabbilit fit-Trattat ta' Lisbona (l-Art. 17 tat-TFUE) u segwiet laqgħa annwali mal-organizzazzjonijiet filosofiċi u mhux konfessjonali, li saret fit-30 ta' Ġunju 2016. Sfond Laqgħat ta' livell għoli u diskussjonijiet fil-livell ta' ħidma isiru regolarment bejn il-Kummissjoni Ewropea u l-knejjes u l-assoċjazzjonijiet u l-komunitajiet reliġjużi kif ukoll l-organizzazzjonijiet filosofiċi u mhux konfessjonali. Il-laqgħa tal-lum mal-mexxejja reliġjużi hija t-12-il waħda f'sensiela ta' laqgħat annwali mnedija mill-Kummissjoni fl-2005. Id-djalogu mal-knejjes, mar-reliġjonijiet u mal-organizzazzjonijiet filosofiċi u mhux konfessjonali ġie minqux fit-Trattat ta' Lisbona taħt l-Artikolu 17 fl-2009. Fis-7 ta' Ġunju 2016, il-Kummissjoni adottat Pjan ta' Azzjoni dwar l-Integrazzjoni ta' Ċittadini ta' Pajjiżi Terzi li jiddeskrivi sett ta' azzjonijiet li jvarjaw mill-edukazzjoni, l-impjieg u l-aċċess għas-servizzi ta' nondiskriminazzjoni u l-inklużjoni soċjali. Il-Kummissjoni tqiegħed enfasi partikolari fuq il-promozzjoni ta' edukazzjoni inklużiva u valuri komuni Ewropej kif ukoll sabiex tagħmel kuntatt maż-żgħażagħ. Il-Kummissjoni ħadet numru ta' passi sabiex timplimenta d-Dikjarazzjoni ta' Pariġi dwar il-promozzjoni taċ-ċittadinanza u l-valuri komuni tal-libertà, it-tolleranza u n-nondiskriminazzjoni permezz tal-edukazzjoni, adottata fis-17 ta' Marzu 2015. Fl-2016, il-programm Erasmus+ qed jagħmel iktar minn €400 miljun disponibbli għas-sħubiji transnazzjonali li jiżviluppaw strateġiji politiċi innovattivi u prattiċi fil-livell lokali. Taħt il-Programm "L-Ewropa għaċ-Ċittadini 2014–2020", il-Kummissjoni tikkofinanzja proġetti li jqajmu kuxjenza tal-valuri tal-UE, notevolment it-tolleranza, ir-rispett reċiproku, u l-promozzjoni tal-involviment tas-soċjetà ċivili. Il-Programm tad-Drittijiet, l-Ugwaljanza u ċ-Ċittadinanza 2014-2020, jappoġġa proġetti li jiffukaw fuq il-prevenzjoni u l-ġlieda kontra r-razziżmu u l-mibgħeda tal-barranin u l-intolleranza, kif ukoll proġetti li jippromwovu l-iżvilupp ta' għodod u prattiki għall-prevenzjoni, il-monitoraġġ u l-ġlieda ta' diskors ta' mibegħda fuq l-internet, inkluż permezz tal-iżvilupp ta' kontranarrattivi pożittivi. Għal aktar tagħrif Djalogu mal-knejjes, il-komunitajiet reliġjużi u l-organizzazzjonijiet filosofiċi mhux konfessjonali taħt l-Artikolu 17 Lista ta' Parteċipanti fil-Laqgħa